Pierre Nicole

Pierre Nicole (Chartres, 1625eko urriaren 19a – Paris, 1695eko azaroaren 16a) frantziar teologo, moralista eta idazle jansenista izan zen.

Abokatu probintzial baten semea izan zen. 1642an Parisera iritsi zen teologia ikastera eta han Port-Royaleko komunitate jansenistarekin harremanetan jarri zen. Ez zen inoiz apaiz ordenatua izan, eta bere bizitza osoan ordena txikiagoko elizgizona izan zen. Port-Royaleko haur eskolako maisua izan zen eta greziera irakatsi zion Jean Racineri. Bere betebehar nagusia Antoine Arnauldekin batera literatura jansenista argitaratzea izan zen.

Blaise Pascalen Lettres Provinciales editatzeko materiala bildu eta latinera itzuli zituen. 1662an Logique de Port-Royal argitaratu zuen Antoine Arnauldekin batera eta 1664tik aurrera Lettres Imaginaires argitaratzen hasi zen jansenistak jesulagunen erasoen aurrean defendatzeko.

Garai berean hasi zen transubstantzioari buruzko eztabaida Jean Claude higenotearekin, eta Nicolek 1669an argitaratu zuen La Perpétuité de la foi de l'Église catholique touchant l'eucharistie. Nicoleren lanik nabarmenena Éssais de morale izan zen, kristautasun praktikoari buruzkoa.

1679an jansenisten aurkako jazarpenari ekin zioten berriro, eta Nicole eta Arnauldek Belgikara ihes egin zuten. Nicole, zaharrak eta osasun txarrekoak, Parisera itzuli zen 1683an.

Kategoria:Frantziako katolikoak
Kategoria:Jansenistak
Kategoria:Frantziako teologoak
Kategoria:Frantziako filosofoak
Kategoria:Moralistak
Kategoria:Frantziako idazleak
Kategoria:Parisen hildakoak